b"\n_START_ARTICLE_\nHabitatge unifamiliar a la carretera a Reus, 17\n_START_SECTION_\nDescripci\xc3\xb3\n_START_PARAGRAPH_\nEdifici unifamiliar situat a la carretera de Reus. \xc3\x89s de planta baixa i un pis. L'estructura de la fa\xc3\xa7ana \xc3\xa9s simetrica, si b\xc3\xa9 ha sofert modificacions que han amagat en part la seva estructura original. Hi ha, centrada, una porta d'arc carpanell, i al costat esquerre una petita porta d'acc\xc3\xa9s a la primera planta. Al primer pis hi ha tres obertures que presenten com a element de gran inter\xc3\xa8s l'ornamentaci\xc3\xb3 a base de peces de ma\xc3\xb3 disposades d'una manera molt original. Una petita cambra d'aire, amb forma de romb i decoraci\xc3\xb3 de ma\xc3\xb3 completa el conjunt de la fa\xc3\xa7ana. El coronament consta d'una petita cornisa decorativa i d'una coberta de teula a dues vessants.\n_START_SECTION_\nHist\xc3\xb2ria\n_START_PARAGRAPH_\nL'edifici data dels anys 20 del present segle. Tot i que al Col\xc2\xb7legi d'Arquitectes de Tarragona figura la seva possible atribuci\xc3\xb3 a l'arquitecte C\xc3\xa8sar Martinell, no ha estat possible confirmar aquest fet. D'altra banda, fonts orals consultades han indicat que la construcci\xc3\xb3 fou duta a terme pel propietari del terreny. El conjunt original estava format per la casa i un hort, envoltats d'una tanca. Des d'aleshores s'hi han fet moltes modificacions. El lloc de l'hort actualment \xc3\xa9s ocupat per un bloc de pisos, i a la banda dreta de la casa s'ha constru\xc3\xaft un garatge que amaga part de la fa\xc3\xa7ana."